রামু চাকমারকুল ইউপি নির্বাচনকে কেন্দ্র করে এলাকার পরিবেশ অশান্ত হয়ে উঠছে। গত ১৮ জুন শনিবার রাত ৮টায় নির্বাচন পূর্ব সহিংসতায় এই ইউনিয়নের চেয়ারম্যান  পদপ্রার্থী শাহ আলমকে একই ইউনিয়নের অপর চেয়ারম্যান প্রার্থী গরুর গাড়ী প্রতীকের নুরুল ইসলাম সিকদারের ভাই মৌং সিরাজুল ইসলামের নেতৃত্বে ১০/১২ জনের একটি দল সন্ত্রাসী হামলা চালায়। ঘটনার দিন শাহমদের পাড়া এলাকা থেকে গণসংযোগ শেষে ব্যবহৃত জীপ গাড়ী যোগে ভূত পাড়া নামক এলাকায় পৌছলে প্রার্থী শাহ আলম এই হামলার শিকার হয়। হামলায় তার ব্যবহৃত গাড়ীর ড্রাইভার মোঃ শফি গুরুত্বর আহত হয় এবং তাকে টানা হেচড়া করে নাজেহাল করা হয়। প্রার্থী শাহ আলম জানান, রাত সাড়ে ৭টায় শাহমদের পাড়া থেকে গণসংযোগ করে আসার সময় ভূত পাড়া এলাকায় মৌলভী সিরাজুল ইসলামের  নেতৃত্বে পূর্ব পরিকল্পিত ভাবে তার গাড়ী থামিয়ে ড্রাইভারকে মারধর করে এবং তাকে হুমকি ধমকি দিয়ে নাজেহাল করে। শাহ আলম কোম্পানী আরও জানান, বিষয়টি সাথে সাথে রামু উপজেলা নির্বাহী কর্মকর্তাকে জানানো হয়েছে। এছাড়াও একটি মহল নির্বাচনে সন্ত্রাসী কর্মকান্ড চালিয়ে এলাকার সাধারণ ভোটারদের ভীতসন্ত্রস্ত করে প্রভাব খাটিয়ে নির্বাচনকে ভিন্নহাতে প্রবাহিত করার চেষ্ঠা করছে। তিনি প্রসাশনের জোর হস্তক্ষেপ কামনা করেন।